Agan Bostandžić
Agan Bostandžić (Tasovčići kod Čapljine, 12. 5. 1909 - Sarajevo, Nezavisna država Hrvatska, 11.12. 1943), jugoslovenski komunista i učesnik Narodnooslobodilačke borbe.

Biografija 
Agan Bostandžić rođen je u Tasovčićima 12. maja 1909. godine. Vrlo rano je ostao bez oca i odgajali su ga stričevi. Kao dete je pretrpeo tešku povredu oka i podlanice usled eksplozije neeksplodirane granate iz Prvog svetskog rata. Nakon završenih pet razreda gimnazije u Mostaru, prešao je u Sarajevo, gde se po prvi put počeo ozbiljnije baviti matematikom i književnošću. Najverovatnije je u ovom periodu počeo da čita marksističku literaturu i da se povezuje sa revolucionarima. Nakon mature, u jesen 1928. godine, odlazi na studije matematike na Karlovom univerzitetu u Pragu. U Pragu postaje aktivan među jugoslovenskim studentima komunistima i postaje član komunističkog Akademskog Kluba "Matija Gubec". Kao vrstan poznavalac marksizma-lenjinizma, često je držao predavanja kolegama studentima. Pošto je jugoslovenska policija bila upoznata s njegovim radom, nije se vraćao u Jugoslaviju. Posle mature 1934. godine upisao je studije osiguravajuće tehnike i zaposlio se u čehoslovačkom Državnom statističkom uredu. 1935. se vratio u Jugoslaviju i uhapšen je čim je došao u Beograd. Zahvaljujući stričevim vezama sa JMO, brzo je pušten iz zatvora, ali nije mu dozvoljen povratak u Prag. Da bi pobegao policiji, seli se u Ljubljanu i zapošljava se u Jugoslovenskoj osiguravajućoj banci "Slavija." U Ljubljani učestvuje u komunističkim demonstracijama i pomaže u održavanju kontakta između KPJ i prokomunističkih elemenata u Jugoslovenskoj vojsci. Ubrzo po početku okupacije, vraća se kući u Čapljinu, a potom se seli u Sarajevo. U Sarajevu je falsifikovao dokumente za ilegalce zajedno sa Josipom Sigmundom i radio za partizansku obaveštajnu službu. U obaveštajnoj službi je još 1941. godine upoznao Ferihu Kulenović, koju je uskoro i oženio. Prvi put je uhapšen, zajedno sa sestrom Safijom, decembra 1942, ali su oboje pušteni usled nedostatka dokaza.

Pogibija 

Posle provale Gestapoa u septembru 1943. godine, u kojoj je, između ostalih, uhapšen novi sekretar MK KPJ Esad Čengić, Bostandžić je trebao da postane član novog mesnog komiteta KPJ koji je formirao Vladimir Perić Valter. Međutim, do toga nije došlo jer je uhapšen decembra 1943:

Na osnovu svedočenja Aganove sestre utvrđeno je da je potvrda o samoubistvu falsifikovana i da je Agan Bostandžić ubijen od strane specijalne policije. Prethodno su mu iščupali jezik jer je odbijao da oda imena svojih drugova i saboraca. Gestapo ga je tajno sahranio na Koševu, a njegovi posmrtni ostaci prenešeni su u njegovu rodnu Čapljinu povodom petnaestogodišnjice smrti 1958. godine. Osnovna škola i jedna ulica u Sarajevu nosile su njegovo ime, ali su obe preimenovane nakon Rata u Bosni i Hercegovini.

Reference

Literatura 

 

Biografije, Sarajevo
Jugoslavenski partizani
Omladina u Narodnooslobodilačkoj borbi
Jugoslavenski komunisti
Ličnosti radničkog pokreta Jugoslavije